Kristi Himmelfart starter med lunt vejr, selvom det mange steder i landet er halvskyet fra morgenstunden. Vinden er i nattens løb drejet til sydøst, hvilket medfører, at varmere luft fra det europæiske kontinent strømmer op over Danmark. Det giver generelt varmere vejr, men med relativt store regionale forskelle. Varmest bliver det i den syd- og vestlige del af Jylland, hvor temperaturen i dagens løb kan stige til 20-21 graders varme. Da vinden generelt ikke gør meget væsen af sig over land, vil man for alvor kunne mærke det lune maj-vejr. Hvor sydøstenvinden derimod har passeret køligere hav, lægger det en dæmper på temperaturen. Her vil temperaturerne generelt befinde sig mellem 12 og 15 grader. De forhold vil gøre sig gældende langs sydøstvendte kyster. Havgus og lokale byger Selvom der flere steder i landet vil være perioder med flere skyer på himlen, så vil vejret overordnet set opleves som værende ganske pænt. Langs den jyske vestkyst kan der dog i perioder komme havgus, som er tåge fra havet, der kan drive ind over de kystnære områder. Derudover er der en lille mulighed for en lokal byge i dagens løb. Muligheden er størst over den sydlige del af Jylland, eller måske på Sjælland. Fredag kan temperaturen en overgang nå 22-23 grader, inden en front med regn - og måske torden - skal passere landet.

Opsummering:
Varm luft strømmer op over Danmark fra sydøst.